Perustuslain piti estää haastattelujen yksityistäminen, mutta te-toimistot etsivät nyt yrityksiä toteuttamaan haastatteluja. Selvitimme, mistä on kyse.

Hallitus perui joulukuussa aikeensa yksityistää osan haastatteluista, joihin työttömiä on ryhdytty vuoden alusta lähtien kutsumaan kolmen kuukauden välein.

Ajatus törmäsi perustuslakiin: työttömien haastatteleminen on julkisen vallan käyttöä, joka kuuluu viranomaisille.

Siksi useiden Taloussanomien tarkkasilmäisten lukijoiden kulmakarvat kohosivat, kun Arffman Consulting -niminen yhtiö etsi viime viikolla kymmeniä ”määräaikaishaastattelijoita” sekä haastattelemaan työttömiä että kehittämään muita työllistymiskeinoja.

Hallitus päätti ostaa tänä vuonna viidellä miljoonalla yksityisiltä yrityksiltä ”työllistymistä tukevia palveluita”, mutta haastatteluita niiden ei pitänyt hoitaa.

Mistä siis on kyse? Vastausta on yllättävän vaikea saada.

Yrityksen... ei, vaan ely-keskuksen on täytynyt ymmärtää väärin

Arffman Consultingin on täytynyt ymmärtää väärin te-toimistojen helmikuussa tekemä kilpailutustarjous, epäilee työ- ja elinkeinoministeriön kehitysjohtaja Elisabet Heinonen aluksi.

Ääni kellossa muuttuu, kun Heinonen kuulee, mitä tarjouksessa ja te-toimistojen sekä ely-keskusten tiedotteissa tarkalleen ottaen lukee: ”yksityiset palveluntuottajat vastaavat määräaikaishaastattelujen toteuttamisesta määräajassa”.

– Jaahas. Se on kyllä väärin sanottu ja johtaa harhaan. Lain mukaan haastattelut kuuluvat viranomaisten hoidettavaksi, eikä lakia olla tällä hetkellä muuttamassa, Heinonen toteaa.

Ely-keskus: Emme ole ymmärtäneet väärin

Yritysten kilpailutusta koordinoineen Pirkanmaan ely-keskuksen aikuiskoulutuspäällikkö Riikka Joutsensaari myöntää, että valitut sanamuodot eivät ole parhaat mahdolliset.

– Se on kuitenkin meille täysin selvää, että lain mukaan tässä mennään, hän sanoo.

Joutsensaari hahmottelee tilannetta näin:

Huhtikuusta eteenpäin tuhansia työttömiä ohjataan enintään kuuden kuukauden ”työllistymispalvelujaksoille”, joista vastaavat yksityiset yritykset.

Ajanjaksolle osuu vähintään yksi te-toimiston pakollinen määräaikaishaastattelu, mikä tekee Joutsensaaren mukaan tilanteesta monimutkaisen – ajatuksena kun olisi, että palvelujakson aikana te-toimistot eivät tarjoaisi työttömille omia palveluitaan.

– Laki silti määrää, että te-toimiston on se haastattelu tehtävä.

Kaikki ymmärsivät oikein: yritykset pääsevät haastattelemaan

Käytännössä kuvio toiminee siis niin, että palvelujakson aikana te-toimistosta soitetaan työttömälle muodon vuoksi lyhyt haastattelupuhelu.

Muun ajan yksityinen yritys järjestää työttömälle parhaaksi katsomaansa ”sparrausta”, haastatteluja ja vaikkapa tapaamisia työnantajien kanssa. Suuri osa yritysten palkitsemisesta perustuu siihen, miten hyvin ne onnistuvat työllistämään työttömiä tai edistämään työllistymistä.

Kilpailutustarjous umpeutuu vasta maaliskuussa, joten Arffman Consulting on palkkaamassa väkeä hyvissä ajoin. Kilpailutuksessa on mainittu haastattelut, mutta muutoin siinä ei ole määritelty, mitä yritykset oikeastaan tekevät.

– Tässä voi vaikka syntyä innovaatioita, Joutsensaari toivoo.

Toisin sanoen yksityiset yritykset kyllä pääsevät haastattelemaan työttömiä ja tekemään heidän kanssaan paljon muutakin – vain virallisia, laissa tarkoitettuja haastatteluja ne eivät voi tehdä.

Ero voi vaikuttaa keinotekoiselta, muttei ole sitä: jos työtön työnhakija kieltäytyy osallistumasta te-toimiston haastatteluun tai hakemasta te-toimiston osoittamaan työpaikkaan, viranomainen voi katkaista hänen työttömyysturvansa karenssilla.

Yksityisillä yrityksillä ei lain mukaan tällaista valtaa ole.